送王渙之彥舟
作者：米芾
朝代：宋

paragraphs: 集英春殿鳴鞘歇，神武天臨光下澈。
鴻臚初唱第一聲，白面王郎年十八。
神武樂育天下造，不使敲抨使傳道。
衣錦東南第一州，棘璧湖山兩清照。
襄陽野老漁竿客，不愛紛華愛泉石。
相逢不約約無逆，輿握古書同岸幘。
淫朋嬖黨初相慕，濯髮灑心求易慮。
翩翩遼鶴雲中侶，土苴尪鴟那一顧。
邇來器業何深至，湛湛具區無底沚。
可憐一點終不易，枉駕殷勤尋漫仕。
漫仕平生四方走，多與英才並肩肘。
少有俳辭能駡鬼，老學鴟夷漫存口。
一官聊具三徑資，取捨殊塗莫迴首。